KOMISSION DELEGOITU ASETUS (EU) 2022/1357,

annettu 25 päivänä toukokuuta 2022,

Euroopan parlamentin ja neuvoston asetuksen (EU) 2019/1241 muuttamisesta Englannin kanaalin isokampasimpukan (Pecten maximus) osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kalavarojen säilyttämisestä ja meriekosysteemien suojelemisesta teknisten toimenpiteiden avulla, neuvoston asetusten (EY) N:o 1967/2006, (EY) N:o 1224/2009 ja Euroopan parlamentin ja neuvoston asetusten (EU) N:o 1380/2013, (EU) 2016/1139, (EU) 2018/973, (EU) 2019/472 ja (EU) 2019/1022 muuttamisesta sekä neuvoston asetusten (EY) N:o 894/97, (EY) N:o 850/98, (EY) N:o 2549/2000, (EY) N:o 254/2002, (EY) N:o 812/2004 ja (EY) N:o 2187/2005 kumoamisesta 20 päivänä kesäkuuta 2019 annetun Euroopan parlamentin ja neuvoston asetuksen (EU) 2019/1241 (1) ja erityisesti sen 15 artiklan 2 kohdan,

sekä katsoo seuraavaa:

(1) Asetuksen (EU) 2019/1241 liitteessä VI vahvistetaan säännökset luoteisten vesialueiden alueellisista teknisistä toimenpiteistä.

(2) Belgialla, Irlannilla, Ranskalla, Alankomailla ja Espanjalla, jäljempänä ’asianomaiset jäsenvaltiot’, on Englannin kanaalissa välitön kalastuksenhoitoetu. Asianomaiset jäsenvaltiot toimittivat asetuksen (EU) 2019/1241 15 artiklan 3 kohdan mukaisesti komissiolle yhteisen suosituksen delegoidusta säädöksestä 30 päivänä huhtikuuta 2021. Asianomaiset jäsenvaltiot lähettivät yhteisen suosituksen luoteisten vesialueiden neuvoa-antavalle toimikunnalle (NWWAC) kuulemista varten.

(3) Asianomaisten jäsenvaltioiden toimittamassa Englannin kanaalin isokampasimpukkaa (Pecten maximus) koskevassa yhteisessä suosituksessa ehdotettiin kannan elvyttämisalueen perustamista unionin vesillä ICES-alueella 7d leveyspiirin 49° 42′ N eteläpuolella, aina Ranskan aluevesille saakka, sekä kalastuskieltoajan käyttöönottoa unionin vesillä ICES-alueilla 7d ja 7e.

(4) Unioni ja Yhdistynyt kuningaskunta kävivät kesällä 2021 keskusteluja, joiden tavoitteena oli saada aikaan tilapäinen sopimus vuoden 2021 isokampasimpukan kalastuskieltoajoista. Kalastuskieltoajat perustuivat asianomaisten jäsenvaltioiden 30 päivänä huhtikuuta 2021 toimittamassa yhteisessä suosituksessa ehdotettuihin toimenpiteisiin. Tämän tuloksena sovittiin molempia osapuolia tyydyttävästä lähestymistavasta, jossa unioni ja Yhdistynyt kuningaskunta noudattivat tiettyjä kampasimpukan kalastuskieltoaikoja Englannin kanaalissa elokuusta lokakuuhun 2021.

(5) Koska yhteisessä suosituksessa ehdotetaan muutoksia asetuksen (EU) 2019/1241 liitteeseen VI, tämän delegoidun asetuksen tarkoituksena on sisällyttää asianomaisten jäsenvaltioiden pyytämät säännökset yhteen säädökseen.

(6) Tässä asetuksessa esitetyt toimenpiteet on arvioitu asetuksen (EU) 2019/1241 15 artiklan mukaisesti. Asianomaiset jäsenvaltiot toimittivat näyttöä siitä, että ehdotukset ovat asetuksen (EU) 2019/1241 15 artiklan 4 kohdan mukaisia.

(7) Kalastus- ja vesiviljelyalan asiantuntijaryhmää kuultiin kirjallisella menettelyllä.

(8) Tieteellis-teknis-taloudellinen kalastuskomitea (STECF) analysoi asianomaisten jäsenvaltioiden esittämää näyttöä ja antoi siitä myönteisen arvion. Se totesi (2), että kaikkien laivastojen kielto kalastaa isokampasimpukkaa tiettynä ajanjaksona on merkittävä edistysaskel ja noudattaa STECF:n päätelmiä (3). STECF totesi lisäksi, että Englannin kanaalin itäosassa leveyspiirin 49° 42′ N eteläpuolella toteutettavan kalastuskiellon pidentäminen (15 päivän toukokuuta ja 15 päivän lokakuuta väliselle ajalle) on todennäköisesti hyödyllinen kannan biomassan kannalta. Lisäksi STECF totesi, että vaikka kalastuskielto ICES-alueiden 7d ja 7e muulla alueella (15 päivän toukokuuta ja 30 päivän syyskuuta välisellä ajalla) on hieman lyhyempi kuin Seinen lahdella, toimenpide on todennäköisesti hyödyllinen, koska sitä sovelletaan kaikkiin laivastoihin. Ehdotetut toimenpiteet olisi sen vuoksi sisällytettävä tähän asetukseen.

(9) Tässä asetuksessa säädetyillä, unionin vesillä sovellettavilla toimenpiteillä pyritään Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välisen kauppa- ja yhteistyösopimuksen 494 artiklan 1 ja 2 kohdassa vahvistettuihin tavoitteisiin, ja niissä otetaan huomioon mainitun sopimuksen 494 artiklan 3 kohdassa tarkoitetut periaatteet. Ne eivät rajoita Yhdistyneen kuningaskunnan vesillä sovellettavien toimenpiteiden soveltamista.

(10) Koska tässä asetuksessa säädetyt toimenpiteet vaikuttavat suoraan unionin alusten kalastuskauden suunnitteluun ja siihen liittyvään taloudelliseen toimintaan, tämän asetuksen olisi tultava voimaan seuraavana päivänä sen jälkeen, kun se on julkaistu,

ON HYVÄKSYNYT TÄMÄN ASETUKSEN:

1 artikla Muutetaan asetus (EU) 2019/1241 tämän asetuksen liitteen mukaisesti.

2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 25 päivänä toukokuuta 2022. Komission puolesta Puheenjohtaja Ursula VON DER LEYEN

(1) EUVL L 198, 25.7.2019, s. 105.

(2) Tieteellis-teknis-taloudellinen kalastuskomitea (STECF) – Purkamisvelvoitetta ja teknisiä toimenpiteitä koskevien yhteisten suositusten arvioinnista (”Evaluation of Joint Recommendations on the Landing Obligation and on the Technical Measures Regulation”) (STECF-21-05). EUR 28359 EN, Euroopan unionin julkaisutoimisto, Luxemburg, 2021, ISBN 978-92-76–40593–1, doi:10.2760/83668, JRC126128.

(3) Tieteellis-teknis-taloudellinen kalastuskomitea (STECF) – 52. täysistunnon raportti (PLEN-16-02); Euroopan unionin julkaisutoimisto, Luxemburg; EUR 28106 EN; doi:10.2788/6958.